༄། ། གཏུམ་མོ་བསྒོམ་པའི་དུས་ཐབས་དུས་དྲུག་གཏུམ་མོ། །  ན་མོ་རཏྣ་གུ་རུ། ། དེ་ཉིད་ཀྱི་ཞལ་སྔ་ནས། ལྟེ་བར་གཏུམ་མོ་འབར་བ་ཡིས། ། དེ་བཞིན་གཤེགས་པ་ལྔ་བསྲེགས་ཏེ། ། སྤྱན་ལ་སོགས་པ་ཡང་བསྲེགས་ནས། ། བསྲེགས་པས་རི་འོང་ཅན་ཧཾ་འཛག། བགྱི་བ་འདི་ལ་ཕྱི་རྟེན་ཅིང་འབྲེལ་བར་འབྱུང་བ། ནང་རྟེན་ཅིང་འབྲེལ་བར་འབྱུང་བ། གསང་བ་རྟེན་ཅིང་འབྲེལ་བར་འབྱུང་བ་གསུམ་དུ་འོང་བར་འདུགཕྱིའི་ཉི་མ་དང་། ཟླ་བ་ཤར་བ་དང་། སྔ་དྲོ་དང་། ཕྱེད་དང་། དགོང་མོ་དང་། སྲོད་དང་། ནམ་ཕྱེད་དང་། ཐོ་རངས་ལ་སོགས་པ་འདི་ལ་གོ་རྒྱུ་ཞིག་གདའ། ཕྱིའི་ཉི་མ་ཤར་བའི་དུས་སུ་གསང་གནས་ཀྱི་ཐིག་ལེ་དམར་པོ་དེ་སྟོབས་རྒྱས་པ་ཡིན། ཉི་མ་དྲོས་པའི་དུས་ན་ལྟེ་བར་མེ་དང་མཉམ་དུ་གནས་པའི་རླུང་མཐུ་རྒྱས་པ་ཡིན། ཕྱིའི་རྟེན་འབྲེལ་ལ་སེམས་ཅན་རྣམས་གླུ་དང་། གར་དང་། འདོད་ཆགས་ཀྱི་རྣམ་པར་འགྱུར་བ་མང་པོ་འབྱུང་བའི་རྒྱུ་མཚན་དེ་ཡིན། ཉི་མ་ཕྱེད་ན་མེ་རླུང་གི་སྟོབས་དེ་སྙིང་གར་སླེབས་པ་ཡིན། སེམས་ཅན་རྣམས་ཉི་མས་དྲོས་པས། ཤེས་པ་རྨུགས་པ་དང་། ཉོན་མོངས་ཤས་ཆེ། གནད་ཀྱི་བྱེད་པས་འོད་གསལ་ཟིན་སླ་སྟེ། ཉེས་པ་བསྐྱེད་པར་བྱེད་པས་སྤང་ངོ་། ། ཉི་མ་ཕྱེད་ཡོལ་བའི་དུས་ན་མེ་རླུང་མགྲིན་པར་སླེབ། གསང་གནས་ཀྱི་ཐིག་ལེ་དམར་པོ་དང་བྲལ་བས། ཚད་པའི་ངར་ཡོལ། མེ་རླུང་གི་མཐུས་ཐིག་ལེ་སྐམས། ནང་རྟེན་འབྲེལ་ལ་སེམས་ཅན་རྣམས་ཁྲོ་འདོད། འཐབ་སྙིང་འདོད། ཞེ་སྡང་གི་རྣམ་པར་འགྱུར་བ་མང་། མི་རྟག་པ་བསྒོམ་ན། ཚིག་པ་ཟ་བས་སྐྱེ་སླ། མེ་རླུང་དེ་སྤྱི་བོར་སླེབས། ཉི་མ་ཟེར་ལ་ཁད་ཙམ་ན། གསང་གནས་ཀྱི་ཐིག་ལེ་གཞན་རྣམས་སྟོབས་ཆུང་བས་སྐམས། སྤྱི་བོའི་ཧཾ་ཞུ་བས། ཐིག་ལེ་རྡོག་མ་བཅུ་དྲུག་བབས་པས། མེ་རླུང་གི་སྟོབས་ཟད། ཉི་མ་ནུབ། འགྲོ་འདོད་པ་དང་ཚིག་པ་ཟ་བ་དེ་ཞི། ས་སྲོས་པ་དང་མགྲིན་པར་ཐིག་ལེ་བཅུ་དྲུག་བབས་པས། ལུས་ཀྱི་ཐིག་ལེ་གཞན་རྣམས་སྟོབས་ཆུང་། སེམས་ཅན་རྣམས་སྲོད་ལ་འཇིགས་པ་དང་། ཉམ་ང་བ་དང་། སྲོད་ལ་བདུད་ཀྱི་འཇིགས་པ་དང་། དམག་འོང་བ་རྣམས་གནད་གཅིག་པ་ཡིན། དེ་ནས་བརྒྱད་ལུས་ཀྱི་ཟུངས་སུ་གྱུར། བརྒྱད་སྙིང་གར་བབས་པས་ཀྱང་དྲོད་ཤིན་ཏུ་ཆུང་བར་འོང་། འཇིགས་པའང་ཆུང་དུ་འགྲོ། ཉའི་ནུབ་མོ་ཟླ་བའང་ནམ་མཁའི་དཀྱིལ་དུ་སླེབས་པའི་དུས་ཡིན། ཚེས་བརྒྱད་ཡིན་ན་ཟླ་བའང་ནམ་ཕྱེད་ན་ཟེར། ཐིག་ལེའང་སྙིང་ག་མན་ཆད་དུ་འབབ་མི་ནུས། ཉི་ཤུ་གཉིས་ཡིན་ན། དེ་མན་ཆད་ཐིག་ལེའང་སྟོབས་ཆུང་། གནམ་སྟོང་ཡིན་ན། གསང་གནས་ཀྱི་ཐིག་ལེ་དམར་པོའི་རྩ་ན། དཀར་པོའི་ས་བོན་བག་ཙམ་ཞིག་གནས། ཟླ་བའང་ཤིན་ཏུ་ཆུང་བར་འོང་། ཉི་མའི་དཀྱིལ་འཁོར་དང་ལྷན་ཅིག་ཏུ་གནས་སོ། ། དེས་ན་གཏུམ་མོ་པ་རྣམས་ཐིག་ལེ་ཟླ་བ་ཡར་ངོ་འཕེལ། བདེ་བ་མར་ངོ་ཆེ། ཟླ་སྟོད་སྨད་འདྲེས་དེས་གོ་བར་བྱེད་དགོས་། ནམ་ཕྱེད་ཡོལ་བ་དང་། བཞི་ལུས་ཀྱི་ཟུངས་སུ་འགྱུར། བཞི་ལྟེ་བར་བབས་པས་སྔར་བས་ཤིན་ཏུ་གྲང་བར་འགྲོ། ཐོ་རངས་ཀྱི་དུས་སུ་གཉིས་ལུས་ཀྱི་ཟུངས་སུ་འགྱུར། གཉིས་གསང་གནས་སུ་བབས། ཐོ་རངས་ཤིན་ཏུ་གྲང་བར་འགྲོ། སེམས་ཅན་རྣམས་ཆགས་པ་སྤྱོད་པའི་སྦྱོར་བ་ལ་འཇུགསྒོམ་ཆེན་པ་རྣམས་ཐིག་ལེ་མཐུ་རྒྱས་པས། ཐིག་ལེ་ཉམས་པའི་རྒྱུ་ཡང་ཡིན། རྨི་ལམ་འོད་གསལ་ཟིན་པའི་དུས་ཀྱང་ཡིན། དེ་ནས་ཐིག་ལེ་གཉིས་པོ་དེས་ཐིག་ལེ་དམར་པོའི་མཐུ་བསྐྱེད་པས། ཉི་མ་ཤར་ཙམ་ན། སེམས་ཅན་རྣམས་ནང་པར་གྱི་དུས་སུ་མདོག་བཟང་བ་དང་། དགོང་མོའི་དུས་སུ་མདོག་ངན་པའི་རྒྱུ་མཚན་དེ་ཡིན་པས། ཉིན་ཞག་ཕྲུགས་གཅིག་གི་དུས་དེས་འདའ་བར་བྱེད་དོ། ། དེ་ལྟར་གོ་ན་དམིགས་པའི་རྩ་བ་ཐམས་ཅད་ཀྱང་གོ་ནས་འོང་བར་འདུག་སྟེ། ཉིན་གཉིད་ལོག་པས་ཉེས་པ་དཔག་ཏུ་མེད་པ་བསྐྱེད་པར་འདུག་སྟེ། ངས་ཁྱེད་རྣམས་ནན་ཏན་ཆེན་པོས་གཉིད་སྤོང་དུ་བཅུག་པ་ཡིན། འདི་མ་གོ་བ་མཚམས་བཅད་ཀུན་གྱིས་ཀྱང་། ནད་པ་རི་རབ་ཙམ་རེ་བྱས་ནས་འོང་བར་འདུགཚད་པ་ལ་ཉིན་གཉིད་ལོག་པས་སྔ་དྲོའི་དུས་སུ་ཚད་པ་ལྟེ་བར་རྒྱས་པས་སྐོམ་དད་ཆེ། ཉི་མ་ཕྱེད་ན་གཉིད་ལོག་པས། ཚད་པ་སྟོད་དུ་རྒྱས་པས་རོ་སྟོད་ཟེར། ཉི་མ་ཕྱེད་ཡོལ་ནས་གཉིད་ལོག་པས་ཤེས་པ་འཁྲུལ། ཅལ་ཅོལ་མང་། ཉི་མ་ཟེར་མཚམས་སུ་གཉིད་ལོག་པས། ལུས་ཐམས་ཅད་ཚད་པས་ཁྱབ། ཤེས་པ་རྨུགས། མི་ངོ་མི་ཤེས་པར་འགྲོའོ། ། འདི་ནི་སྔོན་གྱི་དྲང་སྲོང་རྣམས་ཀྱིས་ཐུགས་སུ་ཆུད་པས། མེ་རླུང་གྱེན་ལ་རྒྱས་པར་གོ་བས། ནད་མི་འཕེལ་བ་ལ་ཉིན་གཉིད་སྲུང་། ཚད་པ་རྫོགས་པ་ལ་ག་བུར་བཏང་། ཚད་པ་རྫོགས་ཀྱང་རླུང་གྱེན་དུ་ལོག་པ་ལ་རི་ཐང་མཚམས་སུ་མིང་བཏགས་ནས་ཟེར། མི་རྒས་ན་བུར་རྙིང་དང་། རུས་ཐང་དང་། ཆང་བཏང་བས་ཕན་པར་འདུགངས་གསང་བ་རྟེན་འབྲེལ་འདི་གོ་བས། ལྟེ་བའི་འོག་ཏུ་གཏུམ་མོའི་མེ་འདི་བསྒོམས་པས། མེ་རླུང་གིས་གཙོས་པའི་རླུང་ཐམས་ཅད་ཐུར་ལ་ལོགཐིག་ལེ་རང་ཤུགས་ཀྱིས་བབ་པས། བསིལ་སྨན་དང་། བུར་རྙིང་གཉིས་ཀ་འོང་བར་གདའོ། ། དེས་ན་གཏུམ་མོ་བསྒོམས་པ་ཡིས། མེ་རླུང་གྱེན་ལ་འགྲོ་དབང་མེད་པས། ཚད་པའི་ནད་འོང་དོན་ཅི་ཡོད། སློབ་དཔོན་དཔལ་ལྡན་བི་རུ་པས་ཉི་མ་སྟོད་ལ་མནན་པའི་རྒྱུ་མཚན་ཡང་འདི་ཡིན་མོད། ལར་ཚད་པའི་དམིགས་པ་བྱེད་ན། ལྟེ་བའི་འོག་ཏུ་པདྨ་དཀར་པོ་འདབ་མ་སྟོང་དང་ལྡན་པ་རྒྱུ་རིན་ཆེན་ལས་གྲུབ་པ། དེའི་སྟེང་དུ་ཟླ་བ་ཉ་གང་བའི་གདན་ལ། བླ་མ་ཧེ་རུ་ཀ་ཡབ་ཡུམ་སྐུ་མདོག་དཀར་པོ། དེའི་སྦྱོར་མཚམས་ནས་ཐིག་ལེ་དཀར་པོ་རེག་བྱ་བསིལ་བས་ལྟེ་བ་མན་ཆད་ལྟེམས་གྱིས་གང་བར་བསྒོམས། སོ་བར་ནས་རླུང་སིར་སྒྲ་དང་བཅས་པ་དྲངས་ནས་མནན། འཕྲལ་ལ་ཁོང་པ་གྲང་ལྷན་ནེ་འོང་། དེས་མེ་རླུང་གི་སྟོབས་ཆེན་པོ་དེ་འཆོས་པ་ལ་ཚེགས་མེད། ཚད་པའི་ནད་ཐམས་ཅད་ཀྱི་རྩ་བ་དེ་ལྟར་གོ་དགོས། གྲང་བའི་ནད་ཐམས་ཅད་ཀྱང་། ཉིན་གཉིད་འདིས་འབྱུང་སྟེ། མེ་རླུང་གིས་ལུས་ཐམས་ཅད་སྐམས། ལུས་ངན་པར་སོང་བས་ཟས་མ་འཇུ་བ་དང་། རྐང་རྗེན་དང་ས་རླན་ལ་སོགས་པ་བག་ཙམ་རེས་ཀྱང་། གྲང་བའི་ནད་འཇིགས་སུ་རུང་བ་འཇུག་པར་འདུགའདི་སྨན་པ་རྣམས་ཀྱིས་གོ་བས། ཟས་བཅུད་ཅན་དང་། དྲོད་ཅན་བསྟེན། དྲོད་སྨན་དང་། དྲོད་ཀྱི་སྤྱོད་ལམ་རྣམས་བྱས་པས། མེ་རླུང་དེས་ལུས་ཟུངས་ཀྱི་སྟོབས་བསྐྱེད་པས། ནད་འཚོ་བ་ཡིན། ཡང་ལྟེ་བའི་འོག་ཏུ་གཏུམ་མོ་སྒོམ་དུ་བཅུག་པས། མེ་རླུང་དབང་དུ་བྱས། ཐིག་ལེ་འཕེལ། དྲོད་དང་བཅུད་ཀྱི་སྨན་གང་ཡང་མི་དགོས། གྲང་བའི་དམིགས་པ་རང་བྱེད་ན། ལྟེ་བའི་འོག་ཏུ་པདྨ་དམར་པོ་འདབ་མ་སྟོང་དང་ལྡན་པ། ཉི་མའི་དཀྱིལ་འཁོར་འོད་ཟེར་རབ་ཏུ་འབར་བའི་སྟེང་དུ། བླ་མ་དམ་པ་ཡབ་ཡུམ་སྐུ་མདོག་དམར་པོའི་རང་བཞིན། སྐུ་ལྟེ་བ་མན་ཆད་ལ་མེ་དམར་ནག་ཐུར་དུ་འབར་བས། ལུས་ཀྱི་སྨད་རྣམས་གང་ཞིང་མེ་གཡོན་དུ་འཁོར་བར་བསམ། རླུང་བག་ཙམ་མནན། དཀྲུག་འཁོར་བག་རེ་བྱ། འདི་མིད་འཆུས་ལ་སོགས་པ་གྲང་བའི་ནད་ཐམས་ཅད་ལ་ཕན། མིད་འཆུས་འདི་ལའང་གསུམ་ཡོད་དེ། ཕོ་བ་མེ་དྲོད་ཉམས་པས་ཟས་མི་འཇུ། རླུང་འགུལ་འགགས་བྱ་བ་མེ་རླུང་གྱེན་ལ་ལོག་པས་མིད་པ་སྐམས་པས་ཟས་མི་ཐར། བད་ཀན་མགུལ་འགགས་བྱ་བ། བད་ཀན་གྱི་མཐུ་རྒྱས་ནས་ཟས་མི་ཐར་ཞིང་མི་འཇུ་བའང་ཡོད། དེ་རྣམས་ལ་འདིས་ཕན་ཏེ། ཕོ་བ་མེ་དྲོད་ཀྱི་རླུང་མར་ལ་ལོག་པས་བད་ཀན་བྱང་། འོན་ཀྱང་མིད་འཆུས་ལ། མེ་ཐུར་ལ་བསྲིང་ན་ཕན་ནོ། ། རླུང་ལོག་ཐམས་ཅད་ཀྱང་འདིས་གོ་དགོས། འབྲས་གག་ལྷོག་ཤུ་འབྲུམ་ལ་སོགས་པ་ཐམས་ཅད་ཐིག་ལེ་སྟོབས་ཆུང་ངུས་ཉིན་གཉིད་ལོག་པས། མེ་རླུང་གིས་ཐིག་ལེ་སྐམས་པས་ཆུ་སེར་གྱི་སྟོབས་འཕེལ། དེ་རྣམས་གཏུམ་མོས་ཀྱང་འདགགནས་དེ་རང་དུ་ཨ་དཀར་པོ་རེ་བསྒོམ། དེར་ཐིག་ལེ་འདུས་པས་འཚོ་བ་ཡིན། དེས་ཀྱང་མ་ཕན་ན་བ་སྤུའི་བུ་ག་ཐམས་ཅད་དུ་ཧཾ་དཀར་པོ་མགོ་ཐུར་དུ་ལྟ་བ་རེ། ཐིག་ལེ་མང་པོས་བདེ་བའི་ངོ་བོར་བསྒོམ། དེ་ཞག་གསུམ་བསྒོམ། དེ་ནས་ཧཾ་རྣམས་ཀྱང་ཐིག་ལེར་ཞུ་བས་ལུས་ཐམས་ཅད་ཀྱང་ཐིག་ལེས་ཞོ་རྐྱལ་བཀང་བ་ལྟར་བསྒོམས་པས་ཕན་ནས་འོང་། རྨའང་ཉིན་གཉིད་འདིས་ལྡོགརྨ་མི་སོས་པའང་ཐིག་ལེ་སྟོབས་ཆུང་། ཆུ་སེར་སྟོབས་འཕེལ་ཏེ། སྨན་པ་རྣམས་ཀྱིས་ཀྱང་གནད་དེ་གོ་བས་ཆུ་སེར་གྱི་སྟོབས་འཇོམས་པར་བྱེད་པ་ལ་རྡོ་སྨན་བཏབ། ཆུ་འཐུང་གིས་སྨན་བཏང་། རླུང་དང་ཆུ་སེར་བྱེར་གྱིས་དོགས་ལ་རྩ་སྒོ་མེ་བཙས་འདུལ། ལུས་ཟུངས་འཕེལ་བའི་ཟས་བཅུད་ཅན་བཏང་བས་འཚོ་བར་འདུགངས་རྨ་ནང་དུ་ཨ་ཅིག་སྒོམ་དུ་བཅུག་པས། དེས་སེམས་ཟིན་པས། དྭངས་མ་བག་ཙམ་འདུས་པས། སྟོད་སྨད་ཀྱི་ཆུ་སེར་མར་ལ་ཕྱིར་བུད། ལ་ལ་སྐམས། ཆུ་འཐུང་པ་མེད་ཀྱང་སྐོམས་འཐུངས་པ་རྣམས་སོགདམིགས་པ་དེར་ཟིན་པས་རླུང་དང་ཆུ་སེར་བྱེར་བས། རྩ་མགོ་སྡུད་པའི་མེ་བཙའ་མི་དགོས། ཐིག་ལེ་མ་ཉམས་ན་ཟས་བཅུད་ཅན་མི་དགོས་དེས་ཚེགས་མི་འདུགལར་རྨ་ཚབས་ཆེན་གསོ་ན། ཞག་གསུམ་ཕྱག་རྒྱ་ཆེན་པོ་བསྒོམ། དེས་རྨའི་འཁྲུགས་རྣམས་རང་གནས་སུ་འགྲོ། རྨ་ཁར་མེ་སོར་བཞི་པ་ཙམ་ཞིག་སྔ་དྲོ་གཅིག་བསྒོམས་པས། ཆུ་སེར་འགའ་ཕྱིར་ཐོན། ཡུན་རིངས་ཙ་ན། སྒོ་བྱེད་ནས་ཁྲག་དྭངས་ཕྱིར་ཤོར་དོགས་ཡོད། དེས་ན་ལུས་ཐམས་ཅད་སྟོང་པར་ཞག་གཅིག་བསྒོམ། དེས་ཐིག་ལེ་མྱུར་དུ་འདུ་སླ། རྨའི་སྟེང་དུ་རྗེ་བཙུན་མ་ལང་ཚོ་ཕུན་སུམ་ཚོགས་པ་བུ་མོ་ལོ་བཅུ་དྲུག་ལོན་པ་ལྟ་བུའི་པདྨ་བྷ་ག་ནས་ཐིག་ལེ་དཀར་པོ་བབས་པས་རྨ་གང་བར་བསྒོམ། རྨ་དྲོད་ཆད་ནས་ཤའུ་སྐྱེ་མ་ཐུབ་ན། ཐིག་ལེ་དམར་པོས་གང་བར་བསྒོམ། རྨ་ཤའུས་གང་ནས་རུབ་ཏུ་མ་ཉན་ན། རྨ་ཁར་མེ་ཏོག་དཀར་པོ་ཡུ་བ་དཀར་པོའི་སྟེང་དུ། རྗེ་བཙུན་མ་བཞུགས་པ་ལ་སེམས་གཏད་པས་འཚོ། ཉིན་གཉིད་ལོག་པས་མཛེ་འོང་བར་བྱེད་པ་དེ། གཉིད་འགོ་མ་ཧྲིབས་ཀྱིས་བྱུང་བའི་དུས་སུ། རྐང་མཐིལ་དུ་ལས་ཀྱི་རླུང་དང་དབྱེར་མེད་དུ་གནས། གཉིད་ཀྱི་འོད་གསལ་གྱི་དུས་ན། རླུང་སྙིང་གར་ལོག་པས་སྙིང་མི་དགའ། རྨི་ལམ་སྣ་ཚོགས་རྨི་བའི་དུས་ན་མགྲིན་པར་སླེབས་པས་ཁ་ཆུ་འཛགགཉིད་སད་ཁར་སྤྱི་བོར་སླེབས་པས་སྐྲག་དངངས་དྲག་པོ་འབྱུང་། ནུབ་མོ་ཐིག་ལེ་བབས་པས། གཉིད་ཀྱི་ཉེས་པ་དེས་ཐུབ་པ་ཡིན། ཉིན་པར་ཐིག་ལེ་སྟོབས་ཆུང་། མེ་རླུང་གྱེན་དུ་ལོག་པ་དང་དུས་མཚུངས་པས། སྙིང་རླུང་དང་། རླུང་ལོག་དང་། སྨྱོ་འབོགས་དང་། མཛེ་ལ་སོགས་པའི་ནད་འཇིགས་སུ་རུང་བ་མང་པོ་འཇུགརླུང་དེ་ཐུར་ལ་མ་ལོག་ན། ཆུ་སེར་གྱིས་ཤ་ལྤགས་རྣམས་རུལ་ནས། མིག་སླེ་བོ། ཁ་ཀྱོག་པོ། སྨིན་མ་བྱི་བ། དེ་གསོ་བ་ལ་སྟོང་ར་ཞག་གསུམ་བསྒོམ། འཁོར་ལོ་བཞི་ལ་མེ་ཧྲིལ་པོ་བཞི་བསྒོམ། ལོང་བུ་གཉིས་ཀྱི་ནང་དུའང་མེ་ཧྲིལ་པོ་རེ་བསྒོམ། སྤྱི་བོའི་མེ་མགྲིན་པར་སྒྲིལ། མགྲིན་པ་སྙིང་གར། སྙིང་ག་ལྟེ་བར་ཐིམ། མེ་ཁ་གཉིས་སུ་གྱེས་ནས། ལོང་བུ་གཉིས་ཀྱི་མེ་ལ་ཐིམ། ལོང་བུའི་ནང་གི་མེ་ལས་མེ་ལྕེ་འབར་ཏེ། མེ་ལྕེ་གཅིག་ཏུ་འདྲེས་ནས་མེ་ཆེ་ཞིང་དྲག་ལ་རིང་བ། མྱུར་བ། དར་ཡུག་དམར་པོ་ཉིས་སྒྲིལ་ཙམ་དུ་འོད་ཟེར་གྱི་ངང་མར་འཆད་ཅིང་འབར་བར་བསྒོམ། ཆུའང་ཆུ་སེར་གྱི་སྟོབས་ཆེ་དྲགས་ན། ལོང་བུ་དང་བོལ་ཆད་དོགས་ཡོད། སྦྱོར་ལ་བོགས་ཆེན་པོ་འོང་བ་དང་། ཡོན་ཏན་གྱི་ཚོགས་བསམ་གྱིས་མི་ཁྱབ་པ་སྐྱེ་བ་ཡིན། ནད་གསོ་བ་ལ་བྲལ་འབྲས་མེད་པ་དང་། ནད་སོས་རྟིང་ལ་སྒོམ་མ་ནུས་པས་ལན་པ་ཡིན། ངའང་སྔོན་ཨེ་ཆུང་དུ་མཛེ་ནད་སོས་ནས། དེ་རྟིང་སྒོམ་ལོ་བག་ཙམ་དེས། ཡོན་ཏན་གྱི་ཚོགས་དཔག་ཏུ་མེད་པ་ཞིག་བྱུང་བ་ཡིན། ཁྱེད་རྣམས་ཀྱང་བསྒྲུབ་པ་འདོད་ན། ནད་འཇིགས་པའམ། ཉོན་མོངས་པ་དྲག་པོའམ། སྡུག་བསྔལ་ཆེན་པོ་ལ་མ་ལྟོས་པར་དཀའ་བར་གདའོ། ། འདི་རྣམས་གོ་ན་ནད་བཞི་བརྒྱ་རྩ་བཞི་ལ་དམིགས་པ་བཞི་བརྒྱ་རྩ་བཞི་ལ་སོགས་པ་མཐའ་མེད་ཅིག་གོ་རྒྱུ་འོང་། ངས་ཀྱང་རྡོ་རྗེ་འཆང་ཆེན་པོའི་གསུང་དེ་ལ་གོ་བ་རྙེད་པ་ཡིན། གཏུམ་མོའི་གནད་འདི་གོ་ན། གསང་བ་རྟེན་འབྲེལ་མཐའ་མེད་དུ་གོ། ། དེས་ཕྱི་ནང་གཉིས་ཀ་མཐའ་མེད་དུ་གོ་བས། བོད་ཀྱི་ཆོས་ཐམས་ཅད་ཀྱི་བདག་པོར་འོང་བ་ཡིན། ཆོས་ཐམས་ཅད་ཀྱི་བདག་པོ་བྱེད་མཁན་རང་གིས་བྱས་པས་ཆོག་པ་ཡིན། སེམས་ཅན་ཐམས་ཅད་ལ་ལྷུན་གྱིས་གྲུབ་པའི་གཏུམ་མོའི་གནད་འདི་གོ་ན། སྐྱོན་འདག་པ་དང་། ཡོན་ཏན་མཐའ་མེད་དུ་སྐྱེ་བ་བཏུབ་པར་འདུག་སྟེ། ཉིན་པར་མེ་རླུང་གི་མཐུ་རྒྱས་པའི་དུས་སུ། ཐིག་ལེའི་རྣལ་འབྱོར་གང་ཡང་རུང་བ་བསྒོམས་ན། ཐིག་ལེ་མི་སྐམ་ཞིང་སྟོབས་འཕེལ། ནད་དང་གནོད་པ་ཉེས་པའི་ཚོགས་རྣམས་མི་འབྱུང། ནུབ་མོ་གཏུམ་མོའི་རྣལ་འབྱོར་བསྒོམ། གྲང་བའི་ནད་མི་འཇུགདྲོད་ཆེན་པོ་སྐྱེ་བས། མཛོ་སྟན་གྱོན་མི་དགོས་པ་ཡིན། གཏུམ་མོ་ལུས་ཀྱི་རོ་སྙོམས་སུ་འོང་བར་འདུགཡང་སྔ་དྲོ་བད་ཀན་གྱི་དུས་སུ་སྟོང་ར་གཙོ་བོར་བསྒོམ། ཐོ་རངས་ཐིག་ལེའི་མཐུ་རྒྱས་པའི་དུས་སུ་འབར་འཛག་གཙོ་བོར་བསྒོམ། ཉིན་ཕྱེད་ཚད་མཁྲིས་ཀྱིས་དུས་སུ་ཐིག་ལེའི་རྣལ་འབྱོར་བསྒོམ། དགོང་མོ་རླུང་སྐྱེ་བའི་དུས་སུ། མི་རྟོག་པའི་གཏུམ་མོ་བསྒོམ། སྲོད་གྲང་བ་འཇུག་པའི་དུས་སུ་མེ་རྐྱང་པ་བསྒོམ། ནམ་དགུང་གི་དུས་སུ་མ་ངེས་པའི་མྱོང་བ་གང་ཆེ་བསྒོམ། དེ་རྣམས་ཀྱིས་སྐྱོན་འདག་པ་དང་། མྱོང་བ་དང་། ཡོན་ཏན་གྱི་ཚོགས་མཐའ་མེད་དུ་སྐྱེ་བར་འོང་། ཡང་དཔྱིད་ཀྱི་དུས་སུ། སྟོང་ར་གཙོ་བོར་གནད་དུ་བསྣུན། ནད་མང་པོ་འབྱང་བ་ཡིན། སོས་ཀའི་དུས་ན་ཐིག་ལེའི་རྣལ་འབྱོར་བསྒོམ། དབྱར་གྱི་དུས་སུ་མི་རྟོག་པའི་གཏུམ་མོ་བསྒོམ། སྟོན་ནད་འཇུག་པའི་དུས་ཡིན་པས། གཏུམ་མོ་སུམ་ཁྲིད་ཁོ་ན་ཟབ། དགུན་སྟོད་ཀྱི་དུས་སུ། མ་ངེས་པ་མྱོང་བ་གང་ཆེ་བསྒོམ། དགུན་སྨད་ཀྱི་དུས་སུ་འབར་འཛག་གི་རྣལ་འབྱོར་བསྒོམས་ན་བདེ་བ་ཤུགས་ཆེན་པོ་སྐྱེ་བ་ཡིན། ཐུབ་པ་ཆེན་པོ་ས་ག་ས་རིའི་ཟླ་བ་ཉ་བའི་ནུབ་མོ་རྫོགས་པའི་བྱང་ཆུབ་ཏུ་སངས་རྒྱས་པ་དེ། ལོ་དུས་དང་། ཞག་དུས་གཉིས་གཅིག་ཏུ་འགྲིགས་པའི་དུས་ཡིན་པས། ཟླ་བ་ཉ་བའི་ཐོ་རངས་སངས་མི་རྒྱ་ཁ་མེད་ཡིན། འདི་རྣམས་གོ་ན་གཏུམ་མོ་མཐའ་མེད་ཏུ་གོ་རྒྱུ་འོང་། དེ་ལྟ་བུའི་གོ་བར་གྱིས་ལ་ཤིན་ཏུ་གསང་ངོ་། ། དུས་དྲུག་གཏུམ་མོ་རྫོགས་སོ། ། །